Zaidy Abdul Talib

YB Zaidy Abdul Talib adalah ahli politik Malaysia berbangsa Melayu dari Parti Islam Se-Malaysia. Beliau merupakan Ahli Dewan Negeri (ADN) Taman Templer, Selangor bertanding di atas tiket PAS. Di peringkat parti, beliau merupakan Bendahari Badan Perhubungan PAS Negeri Selangor dan Yang Dipertua PAS Kawasan Selayang. Di peringkat kerajaan negeri, beliau merupakan Pengerusi Jawatankuasa Tetap Infrastruktur & Kemudahan Awam, Permodenan Pertanian dan Industri Asas Tani Negeri Selangor.

Latar Belakang Awal

Dilahirkan pada 27 Februari 1972. Anak Kelahiran Kampung Pondok Lati, Pasir Mas, Kelantan ini bersemangat kental dalam menuntut ilmu sejak dari bangku sekolah lagi. Di sebalik kesusahan hidup keluarganya yang pernah berpindah ke beberapa Estet di Negeri Sembilan dan juga Pahang  sebelum menetap di Felda Kumai, Bera. Anak Sulung daripada tujuh  adik beradik ini daripada pasangan Haji Abdul Talib Che Harun dan Hajah Shakiriah Yaacob.

Pendidikan

Pernah dilantik sebagai ketua pengawas Sekolah Menengah Kebangsaan (SMK) Bera. Kemudian melanjutkan pelajaran di tingkatan 6 aliran sains di SMK Temerloh yang ketika itu hanya beberapa orang pelajar Melayu sahaja. Setelah mendapat keputusan cemerlang di dalam peperiksaan STPM, beliau kemudiannya melanjutkan pelajaran di dalam Sarjana Muda (Kepujian) Fakulti Sains (Fizik), Universiti Malaya. Ketika di zaman kampus, Zaidy aktif dalam Persatuan Mahasiswa Islam (PMIUM) dan pernah dilantik sebagai Timbalan Presiden pada tahun 1994. Beliau juga pemegang Diploma Tasawwur Islam, Institut Latihan Kepimpinan dan Perkaderan Dakwah Islamiyah (ILHAM). Beliau kini telah menamatkan pengajian dalam Sarjana Hukum Islam di Universiti Islam Negeri Sultan Sharif Kasim 2 (UIN SUSKA), Riau, Indonesia. 
Beliau telah mendirikan rumah tangga dengan Hajah Kasmawati bt Haron yang juga bekas Pengerusi Hal Ehwal Wanita Islam, PMIUM.  Hasil perkahwinan beliau dengan isterinya, mereka telah dikurniakan 6 orang anak iaitu 3 lelaki dan 3 perempuan. Mereka ialah Amir Aiman, Amer Fahmie, Asma'Hannani, Amer Ashraf, Hijratul Husna dan juga Hanan Hafizah. 
Beliau pernah menjadi pensyarah kejuruteraan di sebuah kolej swasta. Kemudiannya menjadi jurutera di sebuah syarikat kejuruteraan Avionic, sebelum menyertai syarikat pemasaran dalam pembangunan perisian sebagai Pengurus Projek. Pada tahun 2002, beliau kemudiannya telah membuka syarikat sendiri yang memfokuskan pembangunan perisian sistem maklumat. Pada tahun 2008, beliau telah mendapat Certified NLP (Neuro-Linguistic Programming) Practitioner, NFLP Amerika Syarikat, bersama beberapa rakan untuk membuka syarikat di dalam bidang pembangunan Modal Insan. Beliau juga memperolehi Sijil tauliah sebagai jurulatih dari Pembangunan Sumber Manusia Berhad (PSMB) dan juga sebagai Profesional Learning Facilitator (PLF). 
Selain itu, beliau juga pernah dilantik sebagai Ahli Majlis Perbandaran Selayang (MPS). Namun pada tahun 2013, beliau terpaksa meletakkan jawatan sebagai ahli majlis dan menarik diri daripada syarikat bagi memfokuskan diri didalam bidang Politik serta menumpukan bagi menghadapi Pilihanraya Umum ke-13.

Penglibatan di dalam Politik

Selepas tamat pengajian, beliau mendaftarkan diri sebagai ahli Parti Islam Se-Malaysia Cawangan Petaling Jaya Utara, Kelana Jaya. Perjalanan politik beliau bermula dari bawah iaitu sebagai ahli Unit Amal dan Petugas IT. Seterusnya menjadi Penolong Setiausaha PAS Cawangan Subang, kemudiannya Ketua Penerangan Pemuda PAS Subang. Seterusnya dilantik sebagai Exco Dewan Pemuda PAS Selangor ; Timbalan Ketua Dewan Pemuda PAS Selangor ; Ketua Dewan Pemuda PAS Selayang ; Exco Dewan Pemuda PAS Malaysia ; Ketua Penerangan PAS Selangor. Kini, beliau sedang menjawat Yang Di-Pertua (YDP) PAS kawasan Selayang dan juga Bendahari Badan Perhubungan PAS Negeri Selangor.
Piliharaya Umum ke 13 yang lepas, beliau telah mengalahkan Datuk Subahan Kamal dengan majoriti 7,467 daripada undi yang diterima 24,667 seterusnya dinobatkan sebagai ADUN N15 Taman Templer pada tahun 2013. Pada tahun 2014, berlaku krisis Menteri Besar yang melibatkan "Langkah Kajang" telah menyaksikan Tan Sri Abdul Khalid Ibrahim telah digantikan dengan Mohamed Azmin Ali. Setelah itu, barisan Exco baru telah dipilih dan kemudiannya beliau telah dilantik Ahli Mesyuarat Kerajaan Negeri Selangor dengan memegang portfolio sebagai Pengerusi Jawatankuasa Tetap Infrastruktur & Kemudahan Awam, Pemodenan Pertanian dan Industri Asas Tani Negeri Selangor.